REGULAMENTUL (CE) NR. 13/2008 AL COMISIEI
din 9 ianuarie 2008
de stabilire a coeficientului de atribuire care urmează să fie aplicat cererilor de certificate de import depuse în perioada 2-4 ianuarie 2008 în cadrul contingentului tarifar deschis prin Regulamentul (CE) nr. 955/2005 pentru orezul originar din Egipt
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1785/2003 al Consiliului din 29 septembrie 2003 privind organizarea comună a pieței orezului (1),
având în vedere Regulamentul (CE) nr. 1301/2006 al Comisiei din 31 august 2006 de stabilire a normelor comune pentru administrarea contingentelor tarifare de import pentru produsele agricole gestionate printr-un sistem de certificate de import (2), în special articolul 7 alineatul (2),
întrucât:
(1)
Regulamentul (CE) nr. 955/2005 al Comisiei (3) a deschis un contingent tarifar anual de import de 5 605 de tone de orez de la codul NC 1006 originar din Egipt (numărul de ordine 09.4097).
(2)
Din comunicarea efectuată în conformitate cu articolul 5 litera (a) din Regulamentul (CE) nr. 955/2005 rezultă că cererile depuse până la 4 ianuarie 2008 ora 13.00, ora Bruxelles-ului, în conformitate cu articolul 4 alineatul (1) din regulamentul menționat anterior, se referă la cantități superioare celor disponibile. Prin urmare, este necesar să se determine în ce măsură se pot elibera certificatele de import, stabilindu-se coeficientul de atribuire care urmează să fie aplicat cantităților solicitate.
(3)
Este necesar, de asemenea, să nu se mai elibereze certificate de import în temeiul Regulamentului (CE) nr. 955/2005 pentru perioada contingentară în curs,
ADOPTĂ PREZENTUL REGULAMENT:
Articolul 1
(1) Cererile de certificate de import pentru orez originar din Egipt din cadrul contingentului menționat în Regulamentul (CE) nr. 955/2005 depuse până la 4 ianuarie 2008 ora 13.00, ora Bruxelles-ului, duc la eliberarea de certificate pentru cantitățile solicitate la care se aplică un coeficient de atribuire de 8,123188 %.
(2) Eliberarea de certificate pentru cantitățile solicitate începând cu zuna de vineri, 4 ianuarie 2008, ora 13.00, ora Bruxelles-ului, se suspendă pentru perioada contingentară în curs.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 ianuarie 2008.